“Donează 10 000 de paşi pentru oraşul tău” este un proiect de identificare şi prezentare a condiţiilor de deplasare pietonală în Bucureşti. Toţi locuitorii suntem beneficiari, deoarece cu toţii suntem pietoni, chiar şi cei care facem deplasări scurte spre maşina sau bicicletă. Totuşi, pentru persoanele în scaun rulant şi cele cu deficienţe de vedere acest proiect este foarte important. Imposibilitatea deplasării pe trotuare le face persoane captive (în propria locuinţă), fără a avea posibilitatea de a desfăşura activităţi fireşti, cum ar fi să ajungă la unităţile de învăţământ, la un loc de muncă, la spital, la piaţă sau la prieteni. Fiecare voluntar implicat în proiect va avea de cercetat traseele pietonale aflate pe o suprafaţă de aproximativ 0,25 km². Ei vor folosi o aplicaţie (Android) pentru a identifica diverse tipuri de obstacole care limitează sau blochează accesul pietonilor pe trotuare sau pe aleile pietonale. În perioada alocată cercetării (1-4 iunie 2019), un voluntar va avea de parcurs aproximativ 10 000 de paşi (7 km). Acesta este numărul de paşi pe care medicii ne recomandă să îi facem zilnic, pentru o viaţă activă. ***** “Donează 10 000 de paşi pentru oraşul tău” este un proiect de voluntariat iniţiat de asociaţia OPTAR. Aplicaţia proiectului a fost realizată pro-bono de echipa GoldieLab (Hacking for Humanity – mai 2017) iar conceptul campaniei de comunicare a fost realizat de voluntari în timpul evenimentului „8 ore peste program pentru o cauză bună” (martie 2018).